SKRIFTLIG FORESPØRGSEL E-2008/99

af Rosa Miguélez Ramos (PSE) til Kommissionen

(9. november 1999)

Om: Fiskeriet og millenniumrunden

I Kommissionens meddelelse til Rådet og Europa-Parlamentet om EU-tilgangen til WTO-millenniumrunden (KOM 1999 331 endelig udg.) nævnes hverken fiskeriet eller den fælles fiskeripolitik udtrykkeligt. Regeringerne i Australien, USA, Filippinerne, Island, Norge, New Zealand og Peru har imidlertid forelagt WTO en meddelelse om støtte til fiskeriet, som, hvis den føres ud i livet, vil udgøre en alvorlig trussel for den fælles fiskeripolitik og EU-fiskerisektoren.

Ovennævnte regeringer foreslår på baggrund af mangelfulde præmisser, der ikke understøttes af videnskabelige oplysninger om fangstzoner og flåder at medlemmerne under WTO's næste forhandlinger skal nå til enighed om at afskaffe den støtte, som fører til for stor kapacitet i fiskerisektoren, idet støtten fordrejer handelen, er til betydelig skade for en bæredygtig udnyttelse af fiskebestandene og forhindrer en bæredygtig udvikling.

Millenniumrunden kan i betragtning af EU-fiskerisektorens og de deraf afhængige områders følsomhed skade fiskerisektoren alvorligt, hvis EU ikke gør en målbevidst indsats for at forsvare EU-fiskerisektoren.

Hvad er Kommissionens holdning til fiskerisektoren her inden millenniumrunden?

Hvad mener Kommissionen om ovennævnte regeringers meddelelse om fiskeristøtte?

Hvordan agter Kommissionen at forsvare EU's fiskerisektor på den 3. ministerkonference i Seattle?

Agter Kommissionen foruden de rent industrielle aspekter at tage fat på de sociale, miljømæssige og sundhedsmæssige aspekter ved fiskeriet?

Endvidere meddelte Kommissær Fischler på landbrugsudstillingen i Verona, at der ville blive oprettet et WTO-forum til beskyttelse af den europæiske landbrugsmodel, med deltagelse af repræsentanter for landbrugssammenslutninger, forarbejdningsindustrien, forbrugerne, arbejdstagere og miljøbevægelser. Agter Kommissionen at oprette et tilsvarende forum for fiskerispørgsmål?

Svar afgivet på Kommissionens vegne af Franz Fischler

(30. november 1999)

I sin meddelelse om EU-tilgangen til WTO-millenniumrunden af 8. juli 1999 redegjorde Kommissionen for, hvordan EU's dagsorden kunne se ud for denne forhandlingsrunde. Dagsordenen omfatter en række områder såsom landbrug og tjenesteydelser, told på ikke-landbrugsprodukter, investeringer, konkurrence, fremme af samhandelen og sammenhængen mellem handel og miljø.

Kommissionen er af den opfattelse, at de toldmæssige aspekter af fiskerisektoren bør indgå i toldforhandlingerne om ikke-landbrugsprodukter.

Kommissionen går ind for en samlet toldforhandling med henblik på at sænke tolden, fjerne de højeste toldsatser (toppene) og harmonisere toldstrukturerne. Fastlæggelsen af intervaller (lav, middel og høj sats), inden for hvilke alle toldsatserne skal ligge, burde give en vis fleksibilitet, så det bliver muligt at fastholde en rimelig beskyttelse af de produkter, som bidrager mest til at opretholde producenternes indkomstniveau, og som fortsat er grundlaget for den økonomiske aktivitet i visse kystområder i EU.

Det er endnu helt uvist, om støtte til fiskerisektoren og virkningerne heraf på samhandelen, fiskeriressourcernes tilstand og miljøet vil indgå i arbejdsprogrammet for WTO-millenniumrunden. Kommissionen har i forbindelse med drøftelser i WTO's Komité for Handel og Miljø for nylig givet udtryk for sin opbakning af arbejdet i FN's Organisation for Ernæring og Landbrug (FAO), særlig hvad angår den internationale handlingsplan for forvaltning af fiskerikapaciteten. FAO's analyse af de faktorer, som kan have en indvirkning på fiskerikapaciteten (manglende kontrol af flåden, ikke-bæredygtig forvaltning af fiskerierne, støtte), er en absolut forudsætning for enhver diskussion i WTO om en mulig sammenhæng mellem støtte, overkapacitet og overfiskning.

Med hensyn til at forsvare EU's interesser i fiskerisektoren vil Kommissionen sørge for, at forhandlingsresultaterne blive afbalancerede, både hvad angår toldsatserne og de øvrige emner til forhandling. Kommissionen vil handle inden for det forhandlingsmandat, som den får tildelt af Rådet.

Kommissionen vil undersøge, hvorvidt det er hensigtsmæssigt at oprette et WTO-forum for fiskeri, som foreslået af det ærede medlem, ligesom på landbrugsområdet, afhængig af hvor vidtrækkende WTO-forhandlingerne bliver på fiskeriområdet, hvilket besluttes på ministerkonferencen i Seattle.